Dal-għodu tħabbar li d-Direttur Ġenerali tas-Sajd Dr.Andreina Fenech Farrugia kienet sospiża b'effett immedjat. Dan wara li n-newsletter elettroniku Spanjol ippubblika transcript ta' diskursata telefonika bejn id-Direttur Ġenerali tas-Sajd Maltija u negozjant ewlieni tat-tonn Spanjol. It-telfonata kienet dwar ħlas mitlub f'kuntest ta' skandlu dwar tonn illegali b'valur ta' madwar €25 miljun. Il-Ministru Josè Herrera għamel sewwa mhux biss li aġixxa, imma ukoll li aġixxa mill-ewwel. Imma l-kobba jidher li hi mħabbla għax Dr. Fenech Farrugia kienet diġa tneħħiet fi żmien meta kien Ministru tas-Sajd George Pullicino fl-2011, meta kien qed iberraq fil-Ministeru tas-Sajd. Imma immedjatament wara l-elezzjonijiet tal-2013, fi żmien sentejn, Fenech Farrugia inġiebet lura mill-Gvern il-ġdid tirreferi għal xniegħat li l-Partit Laburista kien midjun lejn l-industrija tat-tonn li appoġġatu finanzjarjament fil-kampanja elettorali tal-2013 u dwar il-possibilita li kienet l-industrija tat-tonn li insistiet għar-ritorn ta' Dr Adreina Fenech Farrugia. Il-kobba hi mħabbla sewwa u xi ħadd għandu l-obbligu li jispjega. Hemm mistoqsija li teħtieġ tweġiba ċara: min kien qed jipproteġi lil Dr Andreina Fenech Farrugia sakemm il-forzi tal-ordni Spanjoli semgħu t-telefonata? Għaliex?